Broj: 711-I-419-P-427-17/19-04-18

Zagreb, 1. veljače 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave sukoba interesa dužnosnika Fedora Dorčića, vršitelja dužnosti ravnatelja Hrvatskog zavoda za zdravstveno osiguranje (u daljnjem tekstu: HZZO) od 12. svibnja 2016. do 23. studenog 2017.g.,** na 37. sjednici, održanoj 1. veljače 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Fedora Dorčića, vršitelja dužnosti ravnatelja HZZO-a od 12. svibnja 2016. do 23. studenog 2017.g., neće se pokrenuti s obzirom da okolnosti zapošljavanja ……………….. u HZZO-u, na koje upućuje dokumentacija uz prijavu, ne predstavljaju osnovu za obnovu postupka u kojem je, vezano za istu okolnost, donijeta odluka o nepokretanju postupka broj 711-I-78-P-87-17/18-06-17 od 8. prosinca 2017.g.**

Obrazloženje

Protiv dužnosnika Fedora Dorčića, vršitelja dužnosti ravnatelja HZZO-a od 12. svibnja 2016. do 23. studenog 2017.g., podnesene su 12. prosinca 2017., 2. siječnja 2018. i 7. ožujka 2018. neanonimne prijave, koje su u knjizi ulazne pošte Povjerenstva zaprimljene pod brojem : 711-U-7276-P-427/17-01-4, brojem: 711-U-6-P-427-17/18-02-4 odnosno brojem: 711-U-826-P-427-17/18-03-4, a povodom kojih je otvoren predmet P-427/17.

U predmetnim prijavama u bitnom se opetovano navodi da je u HZZO-u više osoba zaposleno pod okolnostima korupcije i nepotizma odnosno da su zaposlena nečija djeca, a da zbog toga nije odgovarao niti jedan dužnosnik niti rukovoditelj direkcije. U samim prijavama se ne ističe niti jedno konkretno ime niti zaposlene osobe niti osobe na čiju se odgovornost htjelo ukazati. Obzirom na istaknuti medijski tekst uz prijavu, koji se odnosi na dužnosnika Fedora Dorčića, Povjerenstvo je ove prijave smatralo prijavama protiv navedenog dužnosnika. Naime, uz prijave su priloženi ispisi određenih medijskih tekstova, objavljenih 17. i 21. siječnja 2017.g. na portalu *jutarnji.hr*, naslova „Slučaj uhljebljivanja koji je otkrio Jutarnji“, koji se u bitnom odnose na zapošljavanje ……………, dečka kćeri vršitelja dužnosti ravnatelja HZZO-a.

Ujedno u prilogu jedne od prijava nalazi se ispis teksta objavljenog 28. svibnja 2017.g. na portalu *danas.hr*, naslova „Nezakonit način zapošljavanja u HZZO-u“, u kojem se ukazuje na okolnost da je jedna od osoba zaposlenih na natječaju u HZZO-u i sin dužnosnice Jasenke Pap, pomoćnice ravnatelja HZZO-a od 24. lipnja 2015. do 21. lipnja 2018.g. U istom tekstu se ukazuje i na okolnost da su u HZZO-u zaposlena kći ………………., rukovoditeljice Kadrovske službe i direkciji HZZO-a Zagreb te sin i kći ………………….., rukovoditelja Službe za prodaju dobrovoljnog zdravstvenog osiguranja.

Člankom 3. stavkom 1. podstavkom 31. ZSSI-a propisano je da su ravnatelj, zamjenik ravnatelja i pomoćnici Hrvatskog zavoda za zdravstveno osiguranje dužnosnici u smislu odredbi navedenog Zakona. U smislu primjene odredbi ZSSI-a, pojmovi „direktor“ i „ravnatelj“ su istoznačnice. Isto tako, vršitelji navedenih dužnosti smatraju se dužnosnicima. Uvidom u Registar dužnosnika utvrđeno je da je Fedor Dorčić obnašao dužnost vršitelja dužnosti ravnatelja HZZO-a od 12. svibnja 2016. do 23. studenog 2017.g. Stoga je Fedor Dorčić, povodom obnašanja navedene dužnosti, dužan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Sukladno stavku 4. istog članka Zakona, podnositelju prijave jamči se zaštita anonimnosti.

Povjerenstvo ističe da je protiv dužnosnika Fedora Dorčića, prethodno predmetnim prijavama, i to 20. veljače 2017.g. podnesena neanonimna prijava mogućeg sukoba interesa, povodom koje je otvoren predmet P-87/17, a koja se odnosila na identične okolnosti odnosno na zapošljavanje ……………….. na istom radnom mjestu te je uz ovu prijavu priložen isti medijski članak o ovim okolnostima, objavljen na portalu *jutarnji.hr*, kao i članak koji je priložen uz predmetne prijave, povodom kojih je otvoren ovaj predmet.

Povjerenstvo je, povodom navedene prijave protiv dužnosnika Fedora Dorčića od 20. veljače 2017.g. prikupilo od nadležnih tijela potrebne podatke i dokumentaciju te je na temelju istih na 202. sjednici održanoj 8. prosinca 2017.g., pod brojem 711-I-78-P-87-17/18-06-17, donijelo odluku da se protiv dužnosnika Fedora Dorčića postupak za odlučivanje o sukobu interesa neće se pokrenuti, s obzirom da se u odnosu na zapošljavanje ……………… u HZZO-a iz prikupljenih podataka i dokumentacije ne može utvrditi da je u postupanju dužnosnika došlo do povrede odredbi ZSSI-a.

Povjerenstvo u opisanim okolnostima primjenjuje načelo *ne bis in idem*, kao temeljno načelo svih punitivnih postupaka, sukladno kojem se protiv nikoga ne može ponovo voditi postupak zbog povrede zakona, radi koje je već pravomoćnom odlukom nadležnog tijela oslobođen ili proglašen krivim te sukladno kojem nitko ne može ponovo biti sankcioniran od nadležnog tijela za povredu zakona za koju mu je isto tijelo već izreklo sankciju.

Pored navedenog, sukladno članku 123. stavku 1. točki 1. Zakona o općem upravnom postupku („Narodne novine“, broj 47/09, u daljnjem tekstu ZUP), koji se podredno primjenjuje na postupke pred Povjerenstvom, obnova postupka u kojem je doneseno rješenje, protiv kojeg se ne može izjaviti žalba, može se pokrenuti na zahtjev stranke ili po službenoj dužnosti u roku od tri godine od dana dostave rješenja stranci, ako se sazna za nove činjenice ili stekne mogućnost da se upotrijebe novi dokazi koji bi, sami ili u vezi s već izvedenim i upotrijebljenim dokazima, mogli dovesti do drukčijeg rješenja da su te činjenice, odnosno dokazi bili izneseni, odnosno upotrijebljeni u prijašnjem postupku.

Stoga je, povodom predmetne prijave, Povjerenstvo trebalo razmotriti jesu li ispunjene pretpostavke za obnovu, po službenoj dužnosti (s obzirom da podnositelj prijave nije stranka u postupcima sukoba interesa), postupka provedenog pod brojem P-87/17, odnosno postoje li okolnosti na koje se ukazuje u prijavi, temeljem kojih bi Povjerenstvo u prethodno provedenom postupku došlo do drugačijeg utvrđenja.

S obzirom da se u predmetnim prijavama od 12. prosinca 2017., 2. siječnja 2018. i 7. ožujka 2018. ne ukazuje niti na jednu konkretnu okolnost vezano za neko postupanje dužnosnika Fedora Dorčića, već samo na medijski članak u kojem su bile objavljene okolnosti koje su u cijelosti razmotrene u predmetu P-87/17, u kojem je donesena navedena odluka o nepokretanju postupka od 8. prosinca 2017.g., Povjerenstvo je u tvrdilo da u predmetnim prijavama nije ukazano niti na jednu novu činjenicu ili okolnost koja bi sama za sebe ili zajedno s činjenicama utvrđenim u predmetu P-87/17 mogle dovesti do drugačije odluke da je prethodno bila iznesena ili da je inače bila poznata Povjerenstvu.

Slijedom navedenog, utvrđeno je da nisu ispunjene pretpostavke za obnovu predmetnog dovršenog postupka protiv dužnosnika Fedora Dorčića te je Povjerenstvo, na temelju članka 39. stavka 1. ZSSI-a, donijelo odluku kao u izreci.

Povjerenstvo napominje da u ovom predmetu nije posebno razmatralo medijski tekst priložen uz jednu od prijava podnesenih u ovom predmetu, a u kojem se ukazuje na činjenicu zapošljavanja kćeri dužnosnice Jasenke Pap pomoćnice ravnatelja HZZO-a od 24. lipnja 2015. do 21. lipnja 2018.g., s obzirom da se ove okolnosti već razmatraju u predmetu Povjerenstva broj P-237/17, otvorenom povodom ranije podnesene prijave protiv dužnosnice Jasenke Pap, a kojoj je prijavi priložen ispis istoga medijskog teksta objavljenog 28. svibnja 2017.g. na portalu danas.hr.

Konačno, vezano za okolnosti zapošljavanja u HZZO-u rukovoditelja službi direkcija HZZO-a, Povjerenstvo napominje da ove osobe nisu dužnosnici u smislu ZSSI-a odnosno da po osnovi obavljanja službe na navedenim mjestima ne podliježu nadležnosti Povjerenstva.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Fedor Dorčić, osobnom dostavom
2. Na znanje – prijavitelju putem elektroničke pošte
3. Objava na internetskoj stranici Povjerenstva
4. Pismohrana